Il-Community Work Scheme li ħareġ jattakka l-Partit Nazzjonalista fl-aħħar jiem ried ikun involut fit-tmexxija tagħha wieħed minn sħab il-Kap tal-Oppożizzjoni, Simon Busuttil. Fil-fatt parti mill-konsorzju li tilef l-offerta għat-tmexxija tal-iskema, għax kien madwar 20% ogħla mill-offerta tal-General Workers' Union, kien hemm Stefano Mallia. Għal snin twal Mallia kien sieħeb ta' Simon Busuttil fin-negozju u sal-aħħar elezzjoni tal-Parlament Ewropew kandidat tal-Partit Nazzjonalista. Issa, għax l-iskema qed titħaddem mill-General Workers' Union, il-Partit Nazzjonalista fetaħ attakk fuqha. Attakk li beda b'artiklu tal-ġurnalist alleat tal-PN, Ivan Camilleri, li qal li qed taqla' madwar €3,000 minn fuq kull ħaddiem. Iżda, minn stħarriġ li għamilna u bil-fatti f'idejna jirriżulta li dan mhux il-każ għax il-General Workers' Union titħallas €980 għal kull ħaddiem fix-xahar. Minn dawn il-General Workers' Union trid tħallas il-paga minima lil kull ħaddiem kull xahar, il-kontribuzzjoni tas-sigurtà soċjali (madwar €1,000 oħra fis-sena) u l-bonuses tal-ħaddiema (€512 fix-xahar). Mill-flus li jibqa' jridu jinqatgħu spejjeż oħra, partikolarment dawk amministrattivi, filwaqt li ż-żieda għall-għoli tal-ħajja wkoll irid jerfagħha l-operatur. Fuq kollox kieku ntgħażel il-konsorzju fejn kien hemm sieħeb il-Kap tal-PN, il-Gvern kien ikollu jħallas iktar biex iħaddem l-iskema. Għax għal kull ħaddiema kien kwotat prezz ta' kważi mitejn ewro iktar. Iktar minn hekk jirriżulta li Kunsilli Lokali tal-Partit Nazzjonalista għandhom madwar ħamsin ħaddiem minn din l-iskema jaħdmu magħhom fil-lokalitajiet diversi madwar il-pajjiż. Dan minkejja li Simon Busuttil ħareġ jgħid li hi skema li tinċentiva x-xogħol prekarju għax fi kliemu hemm ħaddiema jitħallsu differenti tal-istess xogħol. Fil-fatt minn tagħrif li ksibna jirriżulta li Kunsilli tal-Partit Nazzjonalista kienu rrabjati ħafna bid-diskors ta' Simon Busuttil għax magħhom il-ħaddiema jagħmlu xogħol tajjeb ħafna u huma wkoll stmati tajjeb. Bħalma hemm ħaddiema ma' Kunsilli tal-Partit Nazzjonalista hemm ukoll dsatax-il ħaddiem f'entitajiet tal-Knisja, anke jekk l-Arċisqof ħareġ jattakka l-iskema. Dan qabel ma ltaqa' maċ-Ċermen ta' JOBS+ u l-Ministru tax-Xogħol u fehem kemm il-Community Work Scheme kif imħaddma llum tejbet il-kundizzjonijiet tal-ħaddiema. Minn hemm l-attakk iffokah fuq il-General Workers' Union għax skont l-eċċellenza tiegħu l-unjin m'għandhiex taqla' flus. Biex ftit wara rriżulta li anke l-Union Ħaddiema Maqgħqudin rebħet kuntratti biex tmexxi skemi simili. Iktar ma bdew joħorġu fatti iktar beda jimbarazza ruħu min kritika l-iskema u saħansitra Simon Busuttil prova jagħti l-impressjoni li din mhix l-istess skema li kien beda Gvern Nazzjonalista fl-2009 u li saħansitra wiegħed li jestendi hu meta kiteb il-manifest elettorali tal-Partit Nazzjonalista. Fil-Parlament, quddiem il-Ministru għall-Edukazzjoni u x-Xogħol, Evarist Bartolo, għamel plejtu sħiħ. Qal li Bartolo ried jiżgwida meta qabbel iż-żewġ skemi flimkien. Xi ħaġa li Bartolo m'aċċettax u fuq punt ta' prinċipju rrifjuta li jwieġeb mistoqsijiet parlamentari tal-Kap tal-Oppożizzjoni dwar is-suġġett sakemm dan ma jirtirax il-kelma li ried jiżgwida. Però ma kienx hemm għalfejn ikun Bartolo li jispjega kemm din l-iskema hija bħal dik imħaddma fi żmien li responsabbli mill-Korporazzjoni għax-Xogħol u t-Taħriġ (illum JOBS+) kien hemm l-Eks Ministru Dolores Cristina. Għax kien il-kelliem tax-Xogħol tal-istess Partit Nazzjonalista li kkonferma li fil-fatt din hi l-istess skema li kien nieda l-Partit Nazzjonalista fl-2009. F'konferenza tal-aħbarijiet iktar kmieni din il-ġimgħa ammetta dan għal iktar minn darba. Qal li din hija skema li beda l-Partit Nazzjonalista u saħansitra li l-Gvern tejjeb fuqha. Però Carm Mifsud Bonnici wkoll kellu oġġezzjoni prima għax l-iskema tmexxiha l-General Workers' Union. Permezz tal-iskema madwar sitt mitt ħaddiem li ilhom jirreġistraw żmien twil ingħataw iċ-ċans li jaħdmu fil-komunità minflok jieħdu l-benefiċċji ta' xejn. Hekk tkun premjata l-bżulija u naturalment jonqos l-abbuż għax kien hemm każi fejn ħaddiem ma daħalx parti minnha għax inkixef li kien qed jagħmel xogħol ieħor waqt li jirreġistra. Però bil-bidliet li għamel il-Gvern ra li jagħti iktar kundizzjonijiet lil dawk li jistħoqqilhom. Fosthom il-ħaddiema qed jitħallsu paga minima u mhux 75% tagħha kif kien jiġri fi żmien Gvern Nazzjonalsita. Qed ikunu intitolati wkoll għas-sick leave u l-leave tal-mard. Żewġ drittijiet li bl-iskema kif kienet titħaddem qabel ma kellhom ebda dritt għalihom. Fuq kollox din mhix skema iżolata. Għax il-Gvern u JOBS+ jemmnu li għandu jkun inċentivat ix-xogħol u huma agressivi fi skemi favur il-bżulija. Skema oħra li nediet JOBS+ is-sena li għaddiet hija l-Work Programm Initiative. Din hi maħsuba biex tgħin idividwi ta' iktar minn 25 sena jintegraw fid-dinja tax-xogħol. Imexxu din l-iskema hemm l-Unjin Ħaddiema Magħqudin, il-General Workers' Union u l-kumpanija privata P5+. Dawn jagħmlu profil tal-individwu, iħarrġuh u jgħinuh isib impjieg. Hawn ukoll it-tliet entitajiet intgħażlu wara sejħa għall-offerti. Minbarra l-Work Programme, il-UĦM rebħet ukoll il-Programm tal-Garanzija għaż-Żgħażagħ li ilu għaddej mill-2014. F'dan il-każ il-General Workers' Union kienet tifforma parti mill-konsorzju li tilef is-sejħa għall-offerti. Dawn l-inizjattivi huma lkoll inizjattivi maħsuba biex persuni jaħdmu minflok jibqgħu dipendenti fuq il-benefiċċji soċjali.